Broj: 711-I-1893-M-135/19-03-8

Zagreb, 11. listopada 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Gorana Beusa Richembergha, zastupnika u Hrvatskome saboru, za davanjem mišljenja Povjerenstva,** na 65. sjednici, održanoj dana 11. listopada 2019.g., donosi sljedeće:

**MIŠLJENJE**

1. **Dužnosnik Goran Beus Richembergh, na temelju članka 13. stavaka 3. ZSSI-a, za vrijeme profesionalnog obnašanja dužnosti zastupnika u Hrvatskom saboru, može stjecati prihode po osnovi autorskih prava.**
2. **Na temelju članka 13. stavka 4. ZSSI-a dužnosnik je obvezan u izvješću o imovinskom stanju prijaviti Povjerenstvu prihode iz točke I. izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Goran Beus Richembergh, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-3374-M-135/19-02-1, dana 3. listopada 2019.g., povodom kojeg se vodi predmet broj M-135/19.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je i Goran Beus Richembergh povodom obnašanja dužnosti zastupnika u 6., 7., 8. i 9. sazivu Hrvatskog sabora obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da je 2002.g. napisao poemu za djecu koju je izdavačka kuća Mozaik knjiga izdala kao dječju slikovnicu. Ta je slikovnica prije nekoliko godina doživjela svoje izdanje na Brailleovom pismu za slijepu i slabovidnu djecu, a koristi se i kao didaktično/nastavno sredstvo u terapijskom programu zagrebačkog Centra Suvag, bez ikakve naknade. Dužnosnik nadalje navodi da mu se nedavno obratilo jedno lutkarsko kazalište sa zahtjevom da dramatiziraju i uprizore njegovu poemu, a i izdavačka kuća ga je obavijestila o namjeri da tiska njeno drugo izdanje u formi slikovnice. Dužnosnik od Povjerenstva traži mišljenje može li s navedenim pravnim osobama potpisati ugovore koji će sadržavati i odredbe o isplati naknade za korištenje autorskog umjetničkog djela, odnosno autorskog honorara.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Stavkom 4. navedenog članka propisano je da su dužnosnici obvezni prijaviti Povjerenstvu prihode koje stječu obavljanjem djelatnosti iz stavka 2. i 3. toga članka.

Uvidom u izvješće o imovinskom stanju koje je dužnosnik Goran Beus Richembergh podnio Povjerenstvu 11. veljače 2019.g., povodom promjene, utvrđeno je da je dužnosnik u istima naveo da dužnost zastupnika u Hrvatskom saboru obnaša profesionalno te za navedeno prima plaću. Dužnosnik je također naveo da uz obnašanje dužnosti zastupnika u Hrvatskom saboru ne obavlja poslove kod drugog poslodavca.

S obzirom da je člankom 13. stavkom 3. ZSSI-a propisano da nije potrebno prethodno odobrenje Povjerenstva za stjecanje prihoda po osnovi autorskih prava, Povjerenstvo obrazlaže da nema zapreke da dužnosnik sklopi ugovore s lutkarskim kazalištem i izdavačkom kućom koji će sadržavati i odredbe o isplati autorskog honorara.

Na temelju članka 13. stavka 4. ZSSI-a dužnosnik je obvezan prijaviti Povjerenstvu prihode stečene po osnovi autorskih prava, istekom godine u kojoj su mu navedeni prihodi isplaćeni.

Slijedom navedenog, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Goran Beus Richembergh, elektronička dostava

2. Objava na internetskoj stranici Povjerenstva

3. Pismohrana